
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Окружног затвора у Краљеву, Управе за извршење кривичних санкција у саставу Министарства правде и државне управе, поступајући по притужби Б.В., Заштитник грађана је
У Т В Р Д И О
Окружни затвор у Краљеву, Управе за извршење кривичних санкција у саставу Министарства правде и државне управе, начинио је пропуст у раду на штету права грађанина Б. В., тако што је приликом здравственог прегледа обављеног непосредно после његовог пријема у притвор, лекар у заводу пропустио да утврди порекло и механизам настанка уочених промена на његовој кожи, што није дао мишљење о повезаности навода о примени силе према њему и констатованих промена на кожи, као и што о наведеном није обавестио управника Завода, а о којим сазнањима је Окружни затвор у Краљеву требало да без одлагања обавести надлежно јавно тужилаштво.

Имајући у виду утврђене пропусте, Заштитник грађана упућује Окружном затвору у Краљеву, Управе за извршење кривичних санкција у саставу Министарства правде и државне управе, следеће: 
П Р Е П О Р У К Е
I
Лекар у Окружном затвору у Краљеву ће у будућем раду у извештајима о обављеним лекарским прегледима детаљно описати телесне повреде које је уочио, унети наводе прегледаног лица о начину настанка тих повреда, као и дати мишљење о повезаности уочених повреда и навода прегледаног лица о начину њиховог настанка. 
II
У случају постојања индикација да се према прегледаном лицу поступало насилно, лекар ће одмах о томе писаним путем обавестити управника Окружног затвора у Краљеву, а који ће надлежном јавном тужилаштву, без одлагања, проследити обавештење са свим расположивим доказима, укључујући и извештај лекара о обављеном прегледу. 

Окружни затвор у Краљеву, Управе за извршење кривичних санкција у саставу Министарства правде и државне управе обавестиће Заштитника грађана о поступању по овој препоруци у року од 60 дана од дана њеног достављања. 
Разлози
Заштитник грађана примио је 30. децембра 2011. притужбу Б. В., у којој је између осталог навео да су га службена лица Полицијске управе у Краљеву, у службеним просторија, приликом саслушања, ударали у пределу лица, главе и рамена, те да је бацан на под и гажен у пределу стомака, груди и врата, да су му „увртани тестиси“, да је био везан лисицама за сто, а све у циљу признања кривичног дела који му се ставља на терет. Услед наведеног осећао је велике болове, мучнину, вртоглавицу и нагон за повраћањем, као и да му је лице било крваво и црвено од удараца. Такође је навео да му је након тога одређен притвор у трајању од 30 дана, да је по пријему у Окружни затвор у Краљеву прегледан од стране лекара који је „установио подливе, маснице, хематоме, тешко дисање, чворуге по глави.“ Притужилац је у притужби указао да је било више полицијских службеника који су се том приликом смењивали и да му нико није понудио помоћ.
Заштитник грађана је поводом притужбе именованог покренуо поступак контроле законитости и правилности рада Министарства унутрашњих послова, Дирекције полиције, Полицијске управе Краљево, као и Окружног затвора у Краљеву, Управе за извршење кривичних санкција у саставу Министарства правде и државне управе. Заштитник грађана је, имајући у виду чл. 25. став 5. Закона о Заштитнику грађана, нашао основ да закључи да су испуњени услови за покретање поступка и пре него што су исцрпљена сва правна средства, јер се у притужби указује на посебно некоректан однос органа управе према притужиоцу, као и на кршења правила етичког понашања запослених у органима управе.
У достављеном одговору и приложеној документацији Министарства унутрашњих послова наводи се да су полицијски службеници Одељења криминалистичке полиције и Саобраћајне полицијске испоставе Краљево 18. октобра 2011. године око 10,00 часова у месту Прогорелица код Краљева, зауставила путничко моторно возило марке „опел вектра“ регистартске ознаке БГ 025-ПЗ којим је управљао Б. В. Након заустављања возила и прегледа лица, исти је одведен са возилом у просторије Полицијске управе у Краљеву.

По доласку у службене просторије Полицијске управе у Карљеву притужиоцу је саопштено које кривично дело му се ставља на терет, усмено је поучен о правима која му припадају, као и о праву на браниоца, те је исти ангажован по службеној дужности са листе адвоката Адвокатске коморе Чачак јер није био у могућности да истог сам обезбеди. Након саслушања притужилац је предат полицијским службеницима Дежурне службе Полицијске управе у Краљеву који су га сместили у просторије за задржавање. У време задржавања од 18. октобра 2011. године од 14,25 часова до наредног дана 19. октобра 2011. године до 17,30 часова обилажен је од стране полицијских службеника, о чему је састављена службена белешка у којој је између осталог констатовано да је изјавио да је добро. Такође, у извештају је наведено да према притужиоцу нису употребљена средства принуде, да на њему нису уочене повреде, да се приликом довођења није жалио на било какве повреде, нити тегобе, као и да није захтевао пружање медицинске помоћи и да из тих разлога над њим није обављен лекарски преглед у складу са чланом 35. Закона о полицији („Сл. гласник РС број 101/05“). Наведено је и то да је након саслушања у 19,10 часова Б.В. од стране полицијских службеника Полицијске управе у Краљеву, по решењу истражног судије Вишег суда у Краљеву одведен у просторије Окружног затвора у Краљеву, где је сачињена потврда о примљеном лицу у којој је констатовано да нема примедби. У извештају је наведено да је притужба неоснована јер није чињенично утемељена, као и то да је од самог почетка поступања полицијских службеника, о свим предузетим мерама и радњама био упознат Виши јавни тужилац и истражни судија Вишег суда у Краљеву, те да ни истражни судија Вишег суда, као ни Виши јавни тужилац нису Полицијске управе у Краљеву подносили никакве захтеве за прикупљање претходних обавештења у вези повреда које је осумњичени Б. В. наводно задобио од стране полицијских службеника, као да ни сам притужилац није поднео ниједну притужбу на рад полицијских службеника Полицијске управе у Краљеву.
Окружни затвор у Краљеву доставио је извештај лекара о здравственом стању притвореног Б. В. на пријему у Окружни затвор у Краљеву, у којем је наведено да је на прегледу приликом пријема дана 19. октобра 2011. године, именовани указао на болове у пределу главе, врата и стомака од повреда који је задобио, како наводи, од стране полиције. Објективним прегледом уочено је црвенило коже предњег трбушног зида са обе стране испод дијафрагме, попречно постављено, овалног облика, дужине око 5 цм. Објективни налаз осталих система органа је уредан. У здравственом картону притужиоца, између осталог је забележено: узнемирен, напет, а завршна дијагноза је Ф 43.1 посттрауматски стресни поремећај .

Након достављања одговора са изјашњењима у вези са наводима притужбе Министарства унутрашњих послова и Окружног затвора у Краљеву, Заштитник грађана је затражио налаз и мишљење специјалисте судске медицине. У мишљењу специјалисте судске медицине др Д. Ј. судског вештака, наведено је да према расположивим подацима произилази да је Б. В., лишен слободе дана 18.10.2011. године око 10 часова, те да је у Окружни затвор у Краљеву примљен 19.10.2011. године у 19,10 часова, односно на око 33-34 часова у односу на време када је лишен слободе. Приликом прегледа Б В. на пријему у Окружни затвор у Краљеву, лекар је „објективно констатовао следеће: црвенило коже предњег трбушног зида са обе стране испод дијафрагме, попречно постављено, овалног облика дужине 5 цм, напет, узнемирен“. Надаље се у мишљењу судског вештака наводи да је у завршној дијагнози лекара у Окружном затвору у Краљеву констатовано стање „стресног поремећаја после трауме“ док описано црвенило није опредељено (латинском) дијагнозом у смислу класификације, односно врсте и порекла наведене промене (црвенила) на „трбушном зиду...испод дијафрагме са обе стране“. У мишљењу др. Д. Ј. је наведено да „из напред наведених мањкавости није могуће поуздано установити порекло и механизам настанка описаног „црвенила“ на кожи В. Б. Другим речима није јасно да ли описана уочена промена представља механичку повреду-крвни подлив коже (хематом) који је настао дејством тупине механичког оруђа или је реч о црвенилу коже у смислу постојања појачане прокрвљености-тзв.хипермије коже тог дела тела, било као последица свеже нанете механичке трауме или каквог другог стања нетрауматског порекла.“ Наводи се да је на иницијалном лекарском прегледу ова дијагностичка дилема могла релативно једноставно бити решена притиском прстом на кожи-у случају црвенила као појачане прокрвљености исто би се повукло на месту пристиска а у случају да се радило о крвном подливу (хематому) пребојеност коже би се задржала и након извршеног притиска.

* * *
Устав Републике Србије („Сл. гласник РС“, бр. 98/2006) у члану 25. прописује да је    физички и психички интегритет неповредив, нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка, а у члану 28. прописује да се према лицу лишеном слободе мора човечно и с уважавањем достојанства његове личности. Забрањено је свако насиље према лицу лишеном слободе. Забрањено је изнуђивање исказа. 

Према члану 222. став 1. раније важећег Законика о кривичном поступку („Сл. лист СРЈ“, бр. 70/2001 и 68/2002 и „Сл. гласник РС“, бр. 58/2004, 85/2005, 115/2005, 85/2005-др. закон, 49/2007, 20/2009 и 76/2010), сви државни органи, органи територијалне аутономије или органи локалне самоуправе, јавна предузећа и установе дужни да пријаве кривична дела за која се гони по службеној дужности, о којима су обавештени или за њих сазнају на други начин, а у ставу 2. да ће подносиоци кривичне пријаве из става 1. навести доказе који су им познати и предузеће мере да би се сачували трагови кривичног дела, предмети на којима је или помоћу којих је учињено кривично дело и други докази. Такође, чланом 280. сада важећег Законика о кривичном поступку("Сл. гласник РС", бр. 72/2011, 101/2011, 121/2012, 32/2013 и 45/2013) прописана је дужност државних и других органа, правних и физичких лица да пријављују кривична дела за која се гони по службеној дужности, о којима су обавештена или за њих сазнају на други начин. 
Чланом 332. став. 2. Кривичног законика ("Сл. гласник РС", бр. 85/2005, 88/2005 - испр., 107/2005 - испр., 72/2009, 111/2009, 121/2012 и 104/2013) предвиђена је кривична одговорност службеног или одговорног лица које свесно пропусти да пријави кривично дело за које је сазнало у вршењу своје дужности.
Чланом 23. Закона о извршењу кривичних санкција ("Сл. гласник РС", бр. 85/2005, 72/2009 и 31/2011) прописано је да Служба за здравствену заштиту врши здравствену превенцију, лечи осуђена и притворена лица, надзире хигијену и квалитет хране и воде и учествује у утврђивању и спровођењу програма поступања према осуђеном. Служба за здравствену заштиту има најмање једног лекара и једног медицинског техничара, а мора омогућити услуге и једног лекара психијатра. Кад је болничко лечење организовано у заводу, завод мора имати лекара и болничко особље са прописаном стручном спремом и располагати одговарајућим болничким просторијама и бити снабдевен медицинским материјалом, прибором, уређајима и лековима. Здравственом раднику који прегледа и лечи осуђеног гарантује се и обезбеђује пуна професионална независност, сагласно закону и етичком кодексу. 
Члан 103. напред поменутог закона прописује дужност лекара у заводу да: прегледа сваког осуђеног одмах након пријема у завод, по повратку у завод са привременог одсуства и пре отпуштања из завода; приликом пријема у завод и касније, увек када је то потребно, установи да ли је осуђени физички или душевно оболео и његову радну способност; одмах прегледа осуђеног који се жали да је болестан или постоје знаци да је болестан; свакодневно прегледа осуђеног који је болестан или одбија храну или воду, а редовно, у интервалима не дужим од три месеца, остале осуђене; контролише смештај, исхрану, хигијену, санитарне и друге услове од којих зависи здравље осуђених; води посебну евиденцију о повредама осуђених и обавештава управника завода о било ком знаку или индикацији да се са осуђеним поступа насилно; надзире рад апотеке и медицинског особља које евидентира, издаје и даје прописану терапију осуђеном.
Правилник о кућном реду у Казнено поправним заводима и Окружним затворима (Сл. гласник РС", бр. 72/2010 и 6/2012) у члану 11. став 1. прописује да непосредно после пријема у завод, а најкасније у року од 24 часа, лекар обавља здравствени преглед осуђеног. На захтев осуђеног или због уочених здравствених сметњи током пријема, преглед се обавља без одлагања. 
Европска затворска правила (Комитет министра Савета Европе - Препорука Rec (2006)2) у тачки 41.1 прописују да у сваком затвору треба да постоји најмање један квалификовани лекар опште праксе, те у тачки 41.4 да сваки затвор треба да има особље које је одговарајуће обучено за здравствену заштиту.

Даље, тачка 42.3 Европских затворских правила прописује да ће код прегледа затвореника лекар или квалификован медицински техничар који је одговоран том лекару, обратити посебну пажњу: поступању у складу са уобичајеним правилима лекарске етике и поверљивости односа, дијагностицирању физичких или душевних обољења и предузимању свих мера потребних за лечење истог или за наставак лечења које је у току и евидентирању и извештавању надлежних органа о било ком знаку или индикацији да се са затвореницима поступа насилно.
Затворске здравствене службе могу допринети спречавању насиља над особама лишених слободе путем систематског евидентирања повреда и, уколико је потребно, обезбеђивања општих информација релевантним органима.
 Сви знакови насиља који се уоче приликом здравствене провере затвореника код пријема у установу морају бити у потпуности евидентирани, заједно са свим његовим релевантним изјавама, те закључцима лекара. Надаље, ове информације би требало учинити доступним самом затворенику.

Заштитник грађана је утврдио да је Окружни затвор у Краљеву, начинио пропуст у раду на штету права грађанина Б. В. тако што је приликом здравственог прегледа обављеног непосредно после његовог пријема у притвор, лекар у заводу пропустио да утврди порекло и механизам настанка уочених промена на његовој кожи, што није дао мишљење о повезаности навода о примени силе према њему и констатованих промена на кожи, као и што о наведеном није обавестио управника Завода, а о којим сазнањима је Окружни затвор у Краљеву требало да без одлагања обавести надлежно јавно тужилаштво.

У изјашњењу Полицијске управе у Краљеву наводи се да није било основа за примену средстава принуде. Полицијски службеници Полицијске управе у Краљеву изјаснили су се да су наводи именованог о томе да су га тукли неосновани, те је истакнуто и то да је истражни судија Вишег суда у Краљеву приликом саслушања од стране притужиоца обавештен о томе да су га полицијски службеници Полицијске управе у Краљеву тукли и да, до дана достављања изјашњења у поступку који је покренуо Заштитник грађана, ни истражни судија Вишег суда, као ни Виши јавни тужилац нису Полицијске управе у Краљеву подносили никакве захтеве за прикупљање претходних обавештења у вези повреда које је осумњичени Б.В. наводно задобио од стране полицијских службеника, те да ни сам притужилац није поднео ниједну притужбу на рад полицијских службеника Полицијске управе у Краљеву. У мишљењу специјалисте судске медицине др Д. Ј. судског вештака, између осталог је наведено да, услед мањкавости прегледа приликом пријема притужиоца у Окружни затвор у Краљеву, није могуће поуздано установити порекло и механизам настанка промена на кожи. Разматрајући достављене извештаје органа управе, а нарочито мишљење судског вештака, Заштитник грађана није са сигурношћу могао да утврди да су промене на телу притужиоца последица изложености злостављању у просторијама полиције од стране полицијских службеника. Адекватним документовањем телесних промена на кожи могла се искључити сумња да су промене настале приликом саслушања у просторијама Полицијске управе у Краљеву услед злостављања, а не услед механичке трауме настале на други начин или каквог другог стања нетрауматског порекла, што овде није случај.

Лекар у Окружном затвору у Краљеву пропустио је да утврди порекло и механизам настанка уочених промена на његовој кожи, није дао мишљење о повезаности навода о примени силе према њему и констатованих промена на кожи, нити је о наведеном обавестио управника Завода, о којим сазнањима је Окружни затвор у Краљеву требало да без одлагања обавести надлежно јавно тужилаштво.

Заштитник грађана сматра да је свеобухватно и темељно обављање прегледа од стране медицинског особља, пре свега лекара у складу са правилима струке приликом пријема у завод, не само у најбољем интересу лица лишеног слободе, већ и од изузетног значаја за евентуално доказивање постојања тортуре и другог свирепог, нечовечног или понижавајућег поступања или кажњавања. 

Нечињење, односно изостанак темељног и свеобухватног прегледа, те неадекватно документовање телесних и психичких знакова и промена, има за последицу немогућност поузданог установљења порекла и механизма настанка промена, односно повреда. 

У том смислу, лекар у Окружном затвору у Краљеву ће у будућем раду у извештајима о обављеним лекарским прегледима детаљно описати телесне повреде које је уочио, унети наводе прегледаног лица о начину настанка тих повреда, као и дати мишљење о повезаности уочених повреда и навода прегледаног лица о начину њиховог настанка. 

Заштитник грађана је става да медицинско особље, нарочито лекари имају значајну улогу у заштити осуђеника и притвореника од тортуре и другог свирепог, нечовечног или понижавајућег поступања или кажњавања. 
Адекватно и благовремено документовање свих промена и знакова на кожи и телу, као и у психичком стању лица лишеног слободе је како морална, етичка, тако и законска обавеза сваког лекара. Осим тога, изостанак правилног и потпуног дијагностиковања стања односно уочених промена и насталих повреда, у складу са правилима струке, представља и повреду права на здравствену заштиту. 
У том смислу, у случају постојања индикација да се према прегледаном лицу поступало насилно, лекар ће одмах о томе писаним путем обавестити управника Окружног затвора у Краљеву, а који ће надлежном јавном тужилаштву, без одлагања, проследити обавештење са свим расположивим доказима, укључујући и извештај лекара о обављеном прегледу. 

Обавеза је надлежних државних органа да, уколико имају сазнања о томе да су  почињена одређена кривичним дела која се гоне по службеној дужности, пријаве та кривична дела и предузму све мере и активности у циљу ефикасног и благовременог процесуирања починилаца тих дела. Изузетак се не сме правити када постоји основана сумња да су кривична дела починила службена лица приликом вршења својих дужности. Нечињење надлежних државних органа за непосредну последицу има некажњивост конкретних починилаца и немогућност репарације оштећене стране, али и посредну, јер охрабрује и друга службена лица да чине таква дела. 
Позитивна је обавеза надлежних државних органа да спроведу делотворну званичну истрагу у случају када лице које се налази у притвору или на издржавању казне затвора износи уверљиве наводе да је од стране службених лица претрпело неки од облика злостављања. Наведена обавеза постоји чим се поднесе званична притужба са уверљивим наводима, и то без обзира на начин истраге, односно без обзира на то каква је прописана процедура поступања по притужбама, истрага се мора спровести чак и у ситуацији када формално нема званичне притужбе, и то под условом да постоје довољно јасне назнаке да је од стране службених лица према притворенику или лицу на издржавању казне затвора примењено злостављање. Потребно је узети у обзир посебно осетљив положај жртава и чињеницу да ће људи који су били изложени озбиљном злостављању бити мање спремни или вољни да поднесу притужбу. 
 

Борбом против некажњивости државни органи доприносе поштовању једног од основних уставних начела - начело владавине права и правној сигурности државе, која је дужна да сваком грађанину омогући остваривање и поштовање права које гарантује. 

Управа за извршење кривичних санкција при Министарству правде и државне управе, је поступајући по препоруци Заштитника грађана у предмету 12-2379/11 од 26. децембра 2012. године, дописом од 18. јануара 2013. године обавестила све заводе у оквиру Управе за извршење кривичних санкција о потреби да у свом будућем раду, без одлагања, обавесте надлежно јавно тужилаштво о сваком сазнању да је лице на извршењу мере притвора или казне затвора у периоду од његовог лишавања слободе до пријема у завод било злостављано.

Заштитник грађана је става да је прихватање пропуста и предузимање активности усмерених ка томе да се исти у будућем раду не јављају представља индикатор постојања како институционалне тако и личне свести о потреби сталног преиспитивања и унапређивања организације рада у циљу правилнијег и законитијег остваривања функције органа. 
На основу свих утврђених чињеница и околности, Заштитник грађана је утврдио пропуст у раду Министарства правде и државне управе, Управа за извршење кривичних санкција, Окружни затвор у Краљеву на штету остваривања права грађанина и, сагласно члану 31. став 2. Закона о Заштитнику грађана, упутио органу управе препоруке у циљу унапређења рада органа управе и спречавања сличних пропуста у будућности.
	    ЗАМЕНИК ЗАШТИТНИКА ГРАЂАНА
                               Милош Јанковић


� Извода из 3. Општег извештаја [CPT/Inf (93) 12]-тачка 60.


� Извода из 3. Општег извештаја [CPT/Inf (93) 12]-тачка 61.


� Одлука Уставног суда Уж-4100/2011 од 04.10.2013. године

